b'\n_START_ARTICLE_\nReforme Tajka\n_START_PARAGRAPH_\nReforme Tajka\xc2\xa0(\xe5\xa4\xa7\xe5\x8c\x96\xe3\x81\xae\xe6\x94\xb9\xe6\x96\xb0 Tajka no Kaj\xc5\xa1in) je skupno ime za niz doktrin, ki jih je leta 645 vpeljal\xc2\xa0cesar Kotoku (\xe5\xad\x9d\xe5\xbe\xb3\xe5\xa4\xa9\xe7\x9a\x87 Kotoku-tenno). Napisane so bile kmalu po smrti princa \xc5\xa0otokuja in porazu klana Soga\xc2\xa0(\xe8\x98\x87\xe6\x88\x91\xe6\xb0\x8f Soga no ud\xc5\xbei), kar je zdru\xc5\xbeilo\xc2\xa0Japonsko. Reforme so tudi v umetnosti ozna\xc4\x8devale konec\xc2\xa0obdobja Asuka\xc2\xa0in za\xc4\x8detek obdobja Hakuho. Prestolonaslednik Naka no Oe (ki je kasneje vladal kot cesar Tend\xc5\xbei), Nakatomi no Kamatari\xc2\xa0in cesar Kotoku so se skupaj lotili reformiranja. Cesar Kotoku je kasneje sprejel ime "Tajka" (\xe5\xa4\xa7\xe5\x8c\x96) ali "velike sprememba/reforma"._NEWLINE_Reforme so se za\xc4\x8dele z zemlji\xc5\xa1ko reformo, ki je temeljila na konfucijanskih\xc2\xa0idejah in filozofiji s\xc2\xa0Kitajske, vendar je bil pravi cilj reform, da bi dosegli ve\xc4\x8djo centralizacijo in pove\xc4\x8dati mo\xc4\x8d cesarskega dvora, ki je prav tako temeljil na vladni strukturi s\xc2\xa0Kitajske. Odposlanci in \xc5\xa1tudenti so bili napoteni na Kitajsko, da se nau\xc4\x8dijo na videz vsega, od kitajskega sistema pisanja, knji\xc5\xbeevnosti, religije,\xc2\xa0arhitekture, ter celo prehranskih navad iz tistega \xc4\x8dasa. Vplivi reform se \xc5\xa1e danes poznajo v japonskem kulturnem \xc5\xbeivljenju.\n_START_SECTION_\nOzadje\n_START_PARAGRAPH_\nPo koncu vladavine regenta, princa \xc5\xa0otokuja Ten\xc4\x8dija, se je klan Soga, iz katerega izhajajo njegovi predniki, polastil hegemonije nad cesarskim dvorom. Klan je nasprotoval \xc5\xa0otokujevem sinu Jama\xc5\xa1iru Oetu\xc2\xa0in ga dal leta 643 ubiti. Pod vladavino\xc2\xa0cesarice Kogjoku\xc2\xa0je bil vodja klana Soga no Iruka tako reko\xc4\x8d vsemogo\xc4\x8dni vladar na dvoru. Proti tej diktaturi klana so nastopili cesarjev brat Karu, cesarjev sin Naka no Oe, princev prijatelj Nakatomi no Kamatari in cesarjev zet Soga no I\xc5\xa1ikavamaro (Irukov bratranec). Skupaj so kon\xc4\x8dali Irukov re\xc5\xbeim z dr\xc5\xbeavnim udarom leta 645\xc2\xa0(Incident i\xc5\xa1\xc5\xa1i). Ko je Kogjoku predala oblast, je Karu postal cesar Kotoku. Novi cesar je skupaj s princem Naka no Oetom izdal serijo reformnih ukrepov, ki so bili v letu 646 zbrani v odredbe reform Tajka. V tem \xc4\x8dasu sta dva \xc5\xa1olnika, Takamuko no Kuromaro in sve\xc4\x8denik Min (oba sta spremljala Ono no Imoka na misiji h kitaajski dinastiji Sui, kjer so ostali preko desetletja), prejela naziv Kuni no Hakase\xc2\xa0(\xe5\x9b\xbd\xe5\x8d\x9a\xe5\xa3\xab; narodni doktorat). Verjetno sta imela veliko vlogo pri sestavljanju odredb, ki so ustanovili japonski cesarski sistem in vlado. Vladar ve\xc4\x8d ni bil vodja klana, ampak cesar (tenno), ki dr\xc5\xbei absolutno avtoriteto._NEWLINE_Iz dana\xc5\xa1njega gledi\xc5\xa1\xc4\x8da so reforme Tajka koherenten sistem, s katerim so harmonizirali mnoge inherentno disonantne faktorje, a so se vpeljevale v ve\xc4\x8d korakih v razponu ve\xc4\x8d let._NEWLINE_Reformne odredbe so mo\xc4\x8dno okrnile neodvisnost regionalnih uradnikov in ustanovile cesarski dvor kot agencijo za pozive in prito\xc5\xbebe ljudstva. Z zadnjimi odredbami so \xc5\xbeeleli kon\xc4\x8dati nekatere prakse v dru\xc5\xbebi, kar bi japonsko dru\xc5\xbebo pribli\xc5\xbealo kitajski. Kljub temu je trajalo ve\xc4\x8d stoletij, da se je na Japonskem prijel koncept cesarja po kitajskem vzoru.'